খেলা ডেস্ক
মাঞ্জরেকার ‘কথার উদরাময়’ রোগে আক্রান্ত!
বাংলাদেশের বিপক্ষে ম্যাচের আগে রবীন্দ্র জাদেজার সমালোচনা করেছিলেন ভারতীয় ধারাভাষ্যকার সঞ্জয় মাঞ্জরেকার। এবার টুইটারে মাঞ্জরেকারকে এক হাত নিয়েছেন জাদেজা। বলেছেন, মাঞ্জরেকার নাকি ‘কথার উদরাময়’ রোগে আক্রান্ত!ভারতের খেলায় ধারাভাষ্যকক্ষে সঞ্জয় মাঞ্জরেকার এখন মোটামুটি নিয়মিত মুখ। ভারতের হয়ে দুটি বিশ্বকাপ খেলা মাঞ্জরেকার ধারাভাষ্য দিচ্ছেন এবারের বিশ্বকাপেও। এবার তাঁকেই এক হাত নিয়েছেন ভারতীয় অলরাউন্ডার রবীন্দ্র জাদেজা। বলেছেন, মাঞ্জরেকার নাকি ‘কথার উদরাময়’ রোগে আক্রান্ত!ঝামেলার সূত্রপাত বাংলাদেশ-ভারত ম্যাচের আগে। ম্যাচের আগে ভারতীয় ব্যাটিং কোচ সঞ্জয় বাঙ্গার ইঙ্গিত দিয়েছিলেন, বাংলাদেশ ম্যাচে একাদশে ঢুকতে পারেন জাদেজা। টিম ম্যানেজমেন্টের এমন সিদ্ধান্ত খুব একটা পছন্দ হয়নি মাঞ্জরেকারের। জাদেজাকে যে তিনি পছন্দ করেন না, সেটিই যেন আকারে-ইঙ্গিতে বুঝিয়ে দিয়েছেন ভারতের হয়ে ৩৭ টি টেস্ট ও ৭৪ টি ওয়ানডে খেলা মাঞ্জরেকার, ‘আমি বিটস অ্যান্ড পিসেস (যারা সব কাজই টুকরো টুকরোভাবে করতে পারেন, কিন্তু কোনো কাজেই বিশেষজ্ঞ নয়) খেলোয়াড়দের খুব একটা ভক্ত নই। ওয়ানডে ক্যারিয়ারে এ মুহূর্তে জাদেজা ঠিক এ অবস্থাতেই আছে। সে টেস্ট খেলে শুধুমাত্র বোলার হিসেবে। ওয়ানডেতে আমি এমন খেলোয়াড় চাই, যে ব্যাটিং করতে জানে, সঙ্গে বোলিংটাও পারে।'এরপরই তেলে-বেগুনে জ্বলে উঠেছেন জাদেজা। মাঞ্জরেকারের সমালোচনা যে ভালোভাবে নিতে পারেননি, সেটা বোঝানোর জন্য বেছে নিয়েছেন সামাজিক যোগাযোগমাধ্যম টুইটারকে। মঙ্গলবার টুইটে জাদেজা বেশ আক্রমণাত্মকভাবেই কথা বলেছেন মাঞ্জরেকারের বিপক্ষে, ‘আপনি ক্যারিয়ারে যতগুলো ম্যাচ খেলেছেন, আমি এর মধ্যেই এর চেয়ে দ্বিগুণ ম্যাচ খেলে ফেলেছি এবং এখনো খেলছি। মানুষ যা অর্জন করেছে, সেটিকে সম্মান করতে শিখুন। আপনার ‘কথার উদরাময়’ যথেষ্ট দেখা হয়ে গেছে আমার।’এবারই প্রথম নয়, ২০১৯ বিশ্বকাপে এর আগেও আলোচনায় এসেছেন মাঞ্জরেকার। কিছুদিন আগেই মাঞ্জরেকারের ধারাভাষ্য ‘পক্ষপাতদুষ্ট’ ও ‘অপেশাদার’ উল্লেখ করে আইসিসি বরাবর চিঠি দিয়েছিলেন অস্ট্রেলীয় নাগরিক আদি কুমার। দুবাইয়ে আইসিসির প্রধান অফিস বরাবর পাঠানো চিঠিতে তিনি লিখেছিলেন, ‘সিডনি থেকে শুভেচ্ছা জানাচ্ছি আইসিসি। সঞ্জয় মাঞ্জরেকার সম্পর্কে আমার কিছু মতামত আছে। ক্রিকেট বিশ্বকাপের ধারাভাষ্য প্যানেলের যে অন্যতম অংশ। তার ধারাভাষ্য আমার কাছে চূড়ান্ত অপেশাদার ও পক্ষপাতদুষ্ট বলে মনে হয়। এটি ছাড়া অসাধারণ বিশ্বকাপ আয়োজন করছ তোমরা, ধন্যবাদ।’এখনো পর্যন্ত বিশ্বকাপে কোনো ম্যাচে জাদেজাকে একাদশে রাখেনি ভারত। তবে অস্ট্রেলিয়ার বিপক্ষে ম্যাচে শিখর ধাওয়ানের বদলি হিসেবে দুর্দান্ত এক ক্যাচ ধরে ফেরত পাঠিয়েছিলেন গ্লেন ম্যাক্সওয়েলকে। এরপর ইংল্যান্ডের বিপক্ষে ম্যাচেও লং অনে জেসন রয়ের দারুণ ক্যাচ ধরেছেন ভারতের হয়ে ৪১ টি টেস্ট ও ১৫১ টি ওয়ানডে খেলা জাদেজা।আরও পড়ুন:মাঞ্জরেকার ‘পক্ষপাতদুষ্ট’ ‘অপেশাদার’, আইসিসিতে চিঠি